**ZAPISNIK**

**16. SEJE DELOVNE SKUPINE VLADE REPUBLIKE SLOVENIJE ZA KOORDINACIJO PRIPRAVLJALNIH AKTIVNOSTI NA PROJEKTU JEK2**

sreda, 7. 5. 2025

Prisotni člani

in aktivni

udeleženci: Danijel Levičar, dr. Bruno Glaser, mag. Miranda Groff Ferjančič, mag. Hinko Šolinc, dr. Jure Gašparič, Srečko Đurov, Igor Sirc, Marko Vrevc, mag. Matej Škocir, dr. Jurij Klančnik, Božidar Krajnc, Gorazd Pfeifer, Matjaž Podjavoršek.

Odsotni: dr. Dejan Paravan, mag. Marko Štucin, Matevž Frangež, Luka Mesec, dr. Igor Papič, mag. Miran Gajšek, mag. Andrej Rajh, mag. Aleksander Mervar.

Ostali prisotni: mag. Nada Drobne Popović, Robert Zagorc, Simona Lubšina, Simona Pirnat Skeledžija, Polona Faletič.

Šesnajsto sejo Delovne skupine Vlade Republike Slovenije za koordinacijo pripravljalnih aktivnosti na projektu JEK2, ki se je pričela ob 10. uri, je vodil vodja delovne skupine, Danijel Levičar.

**Dnevni red:**

1. Potrditev dnevnega reda in zapisnika 15. seje delovne skupine JEK2.
2. Status projekta JEK2, poročevalec: GEN energija.
3. Status DPN, poročevalec: MNVP, MOPE.
4. Poročilo o financiranju in ustanovitev ožje delovne skupine za pripravo modela financiranja JEK2.
5. Razno.
6. **Potrditev dnevnega reda in zapisnika 15. seje delovne skupine JEK2.**

**SKLEP št. 16.1/1:** Delovna skupina Vlade Republike Slovenije za koordinacijo pripravljalnih aktivnosti na projektu JEK2 je soglasno potrdila predlagani dnevni red in zapisnik 15. seje delovne skupine JEK2.

1. **Status projekta JEK2, poročevalec: GEN energija.**

Iz GEN energije so predstavili status projekta JEK2. Med drugim so izpostavili, da so prejeli dopis s strani MOPE, v katerem so bile podane pripombe MOPE in MNVP na predlog pobude za DPN. Pojasnili so, da bodo pripombe upoštevali ter da že zaključujejo s popravki DPN. Ustrezno popravljen oz dopolnjen predlog pobude bodo posredovali na MOPE predvidoma 16. 5. 2025. Člane in aktivne udeležence so seznanili tudi s trenutnim stanjem priprave analiz, vezanih na projekt JEK2.

**SKLEP št. 156.2/1:** Člani in aktivni udeleženci so se seznanili s statusom projekta JEK2.

1. **Status DPN, poročevalec: MNVP, MOPE.**

MOPE je je članom in aktivnim udeležencem na kratko predstavil, da so na GEN poslali poziv k dopolnitvi DPN in na kakšen način so bile razvrščene pripombe. Ko bodo s strani GEN prejeli ustrezno dopolnjen predlog pobude, jo bodo posredovali na MNVP, ta pa jo bo v kolikor bo utemeljena in popolna, objavil v Prostorskem informacijskem sistemu.

MOPE je nadalje izpostavil, da so predlog pobude za DPN prejeli v oktobru 2024. Poudaril je, da so s tem, ko so predlog pobude pregledali znotraj MOPE ter ga nato poslali najprej na MNVP, da je še ta podal svoje komentarje, potem pa tako komentarje MOPE kot komentarje MNVP skupaj poslali na GEN, da predlog pobude ustrezno dopolni, optimizirali postopek. GEN je tako dobil predlog pobude le enkrat v popravljanje.

Razprava je tekla o nadaljni časovnici postopka umeščanja v prostor.

**SKLEP št. 16.3/1:** Člani in aktivni udeleženci so se seznanili s statusom DPN.

1. **Poročilo o financiranju in ustanovitev ožje delovne skupine za pripravo modela financiranja JEK2.**

Iz GEN energije so članom in aktivnim udeležencem predstavili Poročilo o aktivnostih na pripravi modela financiranja JEK2. Poudarili so, da po sprejemu FID, torej po letu 2028 GEN sam več ne bo mogel financirati investicije v projekt JEK2.

Razprava je tekla med drugim o ročnosti kredita ter možnosti pristopa drugih strateških partnerjev k projektu. Vodja delovne skupine je nato predlagal, da se ustanovi ožja delovna skupina za pripravo modela financiranja JEK2, s čemer so se strinjali vsi člani in aktivni udeleženci.

**SKLEP št. 16.4/1:** Člani in aktivni udeleženci so se seznanili s poročilom o aktivnostih na pripravi modelov financiranja projekta JEK2.

**SKLEP št. 16.4/2:** Delovna skupina Vlade Republike Slovenije za koordinacijo pripravljalnih aktivnosti na projektu JEK2 ustanovi ožjo delovno skupinoza pripravo modela financiranja JEK2.

Ožjo delovno skupino sestavljajo:

* mag. Marjan Divjak, generalni direktor Direktorata za zakladništvo na Ministrstvu za finance, vodja ožje delovne skupine;
* mag. Miranda Groff Ferjančič, namestnica generalne direktorice Direktorata za proračun na Ministrstvu za finance, članica;
* Bernarda Suša, vodja Sektorja za spremljanje državnih pomoči na Ministrstvu za finance, članica;
* mag. Silvo Škornik, vodja Sektorja za oskrbo z energijo na Ministrstvu za okolje, podnebje in energijo, član;
* Polona Faletič, sekretarka v Kabinetu predsednika vlade, članica;
* mag. Nada Drobne Popović, finančna direktorica v Gen energiji d.o.o., članica.

Namen in glavne naloge ožje delovne skupine so preučitev različnih modelov financiranja, podaja predloga najbolj optimalnega modela financiranja JEK2 ter priprava pripadajočih zakonskih vsebin.

Ožja delovna skupina nato pripravi poročilo o svojem delu z opisom izbora optimalnega modela in ga predstavi na seji Delovne skupine Vlade Republike Slovenije za koordinacijo pripravljalnih aktivnosti na projektu JEK2.

Na vsaki naslednji seji delovne skupine JEK2 bo vključena točka dnevnega reda; poročevalec mag. Marjan Divjak, vodja ožje delovne skupine.

Člani ožje delovne skupine do naslednje seje Delovne skupine Vlade Republike Slovenije za koordinacijo pripravljalnih aktivnosti na projektu JEK2 pripravijo akcijski načrt s časovnico priprave modela financiranja. Časovnica bo obravnavana in potrjena s strani članov delovne skupine.

**SKLEP št. 16.4/3:** Zaradi ustanovitve in nalog ožje delovne skupine za pripravo modela financiranja JEK2, se prekliče sklep 4.3/2 z dne 12. 12. 2023, v katerem se je predlagalo družbi GEN energija, da pripravi poslovni in finančni model za projekt JEK2 ter o tem poroča v okviru točke statusa projekta.

1. **Razno.**

Seja se je zaključila ob 11:40 uri.

Zapisala: Polona Faletič

 Danijel Levičar

 vodja delovne skupine